20.1.2023
SK
Úradný vestník Európskej únie
C 20/9
KAPITOLA III: POSILNENÁ REAKCIA Opatrenia na úrovni členských štátov 25.
Členské štáty sa vyzývajú, aby: a) v relevantných prípadoch pokračovali v koordinácii svojej reakcie a udržiavali si prehľad o medziodvetvovej reakcii na akútne narušenia základných služieb poskytovaných kritickou infraštruktúrou.
Mohlo by sa to uskutočniť v rámci budúcej koncepcie koordinovanej reakcie na narušenia kritickej infraštruktúry so značným cezhraničným významom; existujúcich integrovaných dojednaní o politickej reakcii na krízu (IPCR) na účely koordinácie politickej reakcie, pokiaľ ide o kritickú infraštruktúru s cezhraničným významom; koncepcie pre rozsiahle kybernetickobezpečnostné incidenty a krízy podľa odporúčania Komisie (EÚ) 2017/1584 (11); siete EU-CyCLONe; v rámci pre koordinovanú reakciu EÚ na hybridné kampane a v rámci súboru nástrojov EÚ na boj proti hybridným hrozbám v prípade hybridných hrozieb a kampaní; a v rámci systému včasného varovania v prípade dezinformácií.
b) zintenzívnili výmenu informácií na operačnej úrovni s ERCC v kontexte mechanizmu Únie v oblasti civilnej ochrany s cieľom posilniť včasné varovanie a koordinovať svoju reakciu v rámci mechanizmu Únie v oblasti civilnej ochrany v prípade narušenia kritickej infraštruktúry so značným cezhraničným významom, čím sa v prípade potreby zabezpečí rýchlejšia reakcia s podporou Únie; c) zvýšili svoju pripravenosť reagovať, ak je to relevantné, prostredníctvom existujúcich alebo pripravovaných nástrojov na takéto závažné narušenia uvedené v písmene a); d) sa angažovali v ďalšom rozvoji príslušných kapacít reakcie v rámci európskeho zoskupenia v oblasti civilnej ochrany (ECPP) a systému rescEU; e) nabádali prevádzkovateľov kritickej infraštruktúry a príslušné vnútroštátne orgány, aby posilnili svoje kapacity tak, aby boli schopní rýchlo obnoviť základný výkon základných služieb, ktoré poskytujú títo prevádzkovateľmi kritickej infraštruktúry; f) nabádali prevádzkovateľov kritickej infraštruktúry, aby pri obnove svojej kritickej infraštruktúry dbali na to, aby bola táto infraštruktúra čo najodolnejšia, berúc do úvahy primeranosť opatrení z hľadiska posúdení rizík a nákladov, celej škály významných rizík, ktoré sa na ňu môžu vzťahovať, a to aj v nepriaznivých klimatických scenároch. 26.
Členské štáty sa vyzývajú, aby podľa možnosti urýchlili prípravné práce v súlade s posilneným právnym rámcom v oblasti kybernetickej bezpečnosti tým, že sa zamerajú na zlepšenie spôsobilostí vnútroštátnych jednotiek CSIRT vzhľadom na nové úlohy týchto jednotiek, ako aj na zvýšený počet subjektov z nových odvetví, tým, že včas preskúmajú a aktualizujú svoje stratégie kybernetickej bezpečnosti a čo najskôr prijmú vnútroštátne plány reakcie na kybernetickobezpečnostné incidenty a krízy, ak takéto plány ešte neexistujú. 27.
Členské štáty sa vyzývajú, aby na vnútroštátnej úrovni zvážili najrelevantnejšie prostriedky na zabezpečenie toho, aby si boli príslušné zainteresované strany vedomé potreby zvýšiť odolnosť kritickej infraštruktúry prostredníctvom spolupráce s dôveryhodnými predajcami a partnermi.
Je dôležité investovať do dodatočnej kapacity, najmä v odvetviach, v ktorých je súčasná infraštruktúra na konci životnosti, napríklad infraštruktúra podmorských komunikačných káblov, aby bolo možné zabezpečiť kontinuitu poskytovania základných služieb v prípade narušení a znížiť neželané závislosti. 28.
Členské štáty sa nabádajú, aby venovali pozornosť proaktívnej strategickej komunikácii na vnútroštátnej úrovni v súvislosti s bojom proti hybridným hrozbám a kampaniam a vzhľadom na skutočnosť, že protivníci sa môžu snažiť zapojiť do zahraničnej manipulácie s informáciami a zasahovania ovplyvňovaním rétoriky v súvislosti s incidentmi zameranými na kritickú infraštruktúru.
Opatrenia na úrovni Únie 29.
Komisia sa vyzýva, aby úzko spolupracovala s členskými štátmi na ďalšom rozvoji príslušných orgánov, nástrojov a kapacít v oblasti reakcie s cieľom zlepšiť operačnú pripravenosť na riešenie bezprostredných a nepriamych účinkov závažných narušení príslušných základných služieb poskytovaných kritickou infraštruktúrou, najmä pokiaľ ide o expertov a zdroje dostupné prostredníctvom európskeho zoskupenia v oblasti civilnej ochrany (ECPP) a systému rescEU v rámci mechanizmu Únie v oblasti civilnej ochrany alebo budúce tímy rýchlej reakcie na hybridné hrozby.
(11) Odporúčanie Komisie (EÚ) 2017/1584 z 13. septembra 2017 o koordinovanej reakcii na kybernetické incidenty a krízy veľkého rozsahu (Ú. v.
EÚ L 239, 19.9.2017, s. 36).